CELEX: 32010R0105
Language: lt
Date: 2010-02-05 00:00:00
Title: 2010 m. vasario 5 d. Komisijos reglamentas (ES) Nr. 105/2010, iš dalies keičiantis Reglamento (EB) Nr. 1881/2006, nustatančio didžiausias leistinas tam tikrų teršalų maisto produktuose koncentracijas, nuostatas, susijusias su ochratoksinu A (Tekstas svarbus EEE)

6.2.2010   
            
            
               LT
            
            
               Europos Sąjungos oficialusis leidinys
            
            
               L 35/7
            
         KOMISIJOS REGLAMENTAS (ES) Nr. 105/2010
   2010 m. vasario 5 d.
   iš dalies keičiantis Reglamento (EB) Nr. 1881/2006, nustatančio didžiausias leistinas tam tikrų teršalų maisto produktuose koncentracijas, nuostatas, susijusias su ochratoksinu A
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
   kadangi:
   
               (1)
            
            
               Komisijos reglamente (EB) Nr. 1881/2006 (2) nustatomos didžiausios leistinos tam tikrų teršalų maisto produktuose koncentracijos.
            
         
               (2)
            
            
               Europos maisto saugos tarnybos (toliau – EMST) specialistų grupė teršalų maisto grandinėje klausimais Komisijos prašymu 2006 m. balandžio 4 d., atsižvelgdama į naują mokslinę informaciją, priėmė atnaujintą mokslinę nuomonę dėl ochratoksino A (toliau – OTA) maiste (3) ir nustatė 120 ng/kg kūno svorio leistiną savaitės normą (toliau – LSN).
            
         
               (3)
            
            
               Reglamente (EB) Nr. 1881/2006 numatyta, kad būtinybė nustatyti didžiausią leistiną OTA koncentraciją maisto produktuose, kaip antai džiovintuose vaisiuose, išskyrus džiovintas vynuoges, kakavoje ir kakavos produktuose, prieskoniuose, mėsos produktuose, žaliose kavos pupelėse, aluje bei paprastajame saldymedyje, taip pat galiojančių didžiausių leistinų koncentracijų peržiūra, ypač OTA koncentracija džiovintose vynuogėse ir vynuogių sultyse, turi būti aptariama atsižvelgiant į naują EMST mokslinę nuomonę.
            
         
               (4)
            
            
               Remiantis EMST priimta nuomone, galiojančios didžiausios leistinos koncentracijos yra tinkamos saugoti visuomenės sveikatą, todėl jas reikia išlaikyti. Dėl maisto produktų, kuriems dar netaikomas Reglamentas (EB) Nr. 1881/2006, nuspręsta, kad, siekiant apsaugoti visuomenės sveikatą, būtina ir tinka nustatyti didžiausią leistiną ochratoksino A koncentraciją tuose maisto produktuose, kurie labai didina OTA poveikį (visiems gyventojams arba pažeidžiamoms gyventojų grupėms, arba didelei gyventojų daliai), arba tuose maisto produktuose, kurie nebūtinai labai didina OTA poveikį, tačiau yra duomenų, kad šiuose produktuose gali būti labai didelė OTA koncentracija. Todėl tokiais atvejais reikia nustatyti didžiausias leistinas koncentracijas, kad tokie ypač užteršti produktai nepatektų į maisto grandinę.
            
         
               (5)
            
            
               Remiantis turima informacija, siekiant apsaugoti visuomenės sveikatą nėra būtina nustatyti didžiausią leistiną OTA koncentraciją džiovintuose vaisiuose, išskyrus džiovintas vynuoges, kakavoje ir kakavos produktuose, mėsos produktuose, įskaitant valgomuosius subproduktus ir kraujo produktus, ir likeriniuose vynuose, kadangi jie nelabai didina OTA poveikį ir didelės OTA koncentracijos šiuose produktuose nustatomos retai. Žaliose kavos pupelėse ir aluje OTA koncentracija yra tikrinama kitoje tinkamesnėje gamybos grandinės stadijoje (atitinkamai – skrudintose kavos pupelėse ir salykle).
            
         
               (6)
            
            
               Keletu atvejų buvo nustatyta labai didelė OTA koncentracija prieskoniuose ir paprastajame saldymedyje. Todėl tikslinga nustatyti didžiausias leistinas koncentracijas prieskoniuose ir paprastajame saldymedyje.
            
         
               (7)
            
            
               Neseniai gauti duomenys įrodo, kad tam tikrose pagrindinėse prieskonius gaminančiose ir į Sąjungą eksportuojančiose šalyse netaikomos prevencijos priemonės ir nėra oficialios kontrolės ochratoksino A koncentracijai prieskoniuose tikrinti. Siekiant apsaugoti visuomenės sveikatą, tikslinga nedelsiant nustatyti didžiausią leistiną ochratoksino A koncentraciją prieskoniuose. Siekiant gaminančioms šalims suteikti galimybę taikyti prevencijos priemones ir nesutrikdyti prekybos iki nepriimtino lygio, ribotam laikotarpiui tuoj pat nustatomos didesnės leistinos koncentracijos, kol bus pradėtos taikyti didžiausios leistinos koncentracijos, pasiekiamos taikant gerąją patirtį. Prieš pradedant griežčiau taikyti leistinas koncentracijas, tikslinga atlikti ochratoksino A koncentracijos, pasiekiamos skirtinguose pasaulio regionuose, kuriuose vyksta gamyba, taikant gerąją patirtį, vertinimą.
            
         
               (8)
            
            
               Tikslinga ir toliau stebėti OTA tuose maisto produktuose, kuriuose didžiausia leistina koncentracija nenustatyta, ir, jei nuolat būtų nustatomos neįprastai didelės OTA koncentracijos, būtų laikoma tikslinga nustatyti didžiausią leistiną OTA koncentraciją šiuose maisto produktuose.
            
         
               (9)
            
            
               Todėl Reglamentą (EB) Nr. 1881/2006 reikėtų atitinkamai iš dalies pakeisti.
            
         
               (10)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1881/2006 priedas iš dalies keičiamas taip:
   
               1.
            
            
               2.2.11 punktas pakeičiamas šiais punktais:
               
                           „2.2.11.
                        
                        
                           Prieskoniai
                           
                                        
                                    
                                    
                                       
                                          Capsicum spp (džiovinti jų vaisiai, sveiki arba malti, įskaitant aitriąsias paprikas, aitriųjų paprikų miltelius, raudonuosius ankštinius pipirus ir paprikas)
                                    
                                 
                                        
                                    
                                    
                                       
                                          Piper spp (jų vaisiai, įskaitant baltuosius ir juoduosius pipirus)
                                    
                                 
                                        
                                    
                                    
                                       
                                          Myristica fragrans (muskatai)
                                    
                                 
                                        
                                    
                                    
                                       
                                          Zingiber officinale (imbieras)
                                    
                                 
                                        
                                    
                                    
                                       
                                          Curcuma longa (ciberžolė)
                                    
                                 Prieskonių mišiniai, kuriuose yra vienas ar daugiau nurodytų prieskonių
                        
                        
                           30 μg/kg nuo 2010 7 1 iki 2012 6 30
                           15 μg/kg nuo 2012 7 1
                        
                     
                           2.2.12.
                        
                        
                           Paprastasis saldymedis (Glycyrrhiza glabra, Glycyrrhiza inflate ir kitos veislės)
                        
                        
                            
                        
                     
                           2.2.12.1.
                        
                        
                           Paprastojo saldymedžio šaknis, vaistažolių arbatos sudedamoji dalis
                        
                        
                           20 μg/kg
                        
                     
                           2.2.12.2.
                        
                        
                           Paprastojo saldymedžio ekstraktas (42), naudojamas maiste, ypač gėrimuose ir konditerijos gaminiuose
                        
                        
                           80 μg/kg“
                        
                     
         
               2.
            
            
               Įterpiama ši išnaša:
               
                           „(42)
                        
                        
                           Didžiausia leistina koncentracija taikoma gautam grynam ir neskiestam ekstraktui; 1 kg ekstrakto gaunamas iš 3–4 kg saldymedžio šaknies).“
                        
                     
         2 straipsnis
   Suinteresuotosios šalys perduoda Komisijai atliktų tyrimų rezultatus, įskaitant paplitimo duomenis, ir nurodo pažangą, susijusią su prevencijos priemonių taikymu, siekiant, kad prieskoniai nebūtų užteršti ochratoksinu A.
   Valstybės narės turėtų reguliariai pranešti Komisijai apie prieskoniuose nustatyto ochratoksino A koncentraciją.
   Atsižvelgdama į griežčiau taikomos ochratoksino A koncentracijos, kuri, prieš pradedant griežčiau taikyti leistinas koncentracijas, skirtinguose gaminančiuose pasaulio regionuose pasiekiama taikant gerąją patirtį, prieskoniuose vertinimą, Komisija šią informaciją pateiks valstybėms narėms.
   3 straipsnis
   Šis reglamentas netaikomas produktams, kurie buvo pateikti rinkai anksčiau nei iki 2010 m. liepos 1 d., laikantis tuo metu taikomų nuostatų.
   Priedo 2.2.11 punkte nustatyta didžiausia leistina ochratoksino A koncentracija, kuri taikoma nuo 2012 m. liepos 1 d., netaikoma produktams, kurie buvo pateikti rinkai anksčiau nei iki 2012 m. liepos 1 d., laikantis tuo metu taikomų nuostatų.
   Įrodyti, kada produktai buvo pateikti rinkai, privalo maisto verslo subjektas.
   4 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   Jis taikomas nuo 2010 m. liepos 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. vasario 5 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 37, 1993 2 13, p. 1.
   
      (2)  OL L 364, 2006 12 20, p. 5.
   
      (3)  http://www.efsa.europa.eu/en/scdocs/doc/contam_op_ej365_ochratoxin_a_food_en.pdf